1. Úvod

Vo februári 2016 Európska komisia prijala oznámenie s názvom „Akčný plán EÚ na boj proti obchodovaniu s voľne žijúcimi druhmi zvierat a divorastúcimi druhmi rastlín“, ktoré obsahuje komplexnú stratégiu pre boj proti trestnej činnosti týkajúcej sa voľne žijúcich živočíchov a rastlín v rámci Európskej únie (EÚ) a pre posilnenie úlohy EÚ v globálnom boji proti takýmto nezákonným činnostiam. Akčný plán obsahuje 32 opatrení zameraných na tieto tri priority: i) zamedziť nezákonnému obchodovaniu s voľne žijúcimi druhmi a vyriešiť jeho príčiny; ii) vykonávať a presadzovať existujúce pravidlá a účinnejšie bojovať proti organizovanej trestnej činnosti týkajúcej sa voľne žijúcich druhov a iii) posilniť globálne partnerstvo zdrojových, spotrebiteľských a tranzitných krajín v boji proti nezákonnému obchodovaniu s voľne žijúcimi druhmi.

Rada EÚ prijala 20. júna 2016 závery týkajúce sa akčného plánu, schválila jeho tri priority a vyzvala k jeho včasnému vykonávaniu.. Európsky parlament tiež uvítal akčný plán vo svojom uznesení z novembra 2016.

Akčný plán sa vzťahuje na päťročné obdobie od roku 2016 do roku 2020. V akčnom pláne aj v záveroch Rady sa uvádza, že Európska komisia by do júla 2018 mala podať správu o pokroku pri vykonávaní akčného plánu a o tom, či jeho priority a ciele sú stále primerané a relevantné.

V tejto správe sa uvádza prehľad pokroku, ktorý všetci príslušní aktéri dosiahli pri vykonávaní akčného plánu, najmä na základe informácií predložených 25 členskými štátmi EÚ, Európskou službou pre vonkajšiu činnosť, Europolom, Eurojustom a európskymi sieťami, ktoré sa špecializujú na presadzovanie environmentálneho práva EÚ.

Viac informácií o opatreniach prijatých na vykonávanie akčného plánu sa uvádza v pracovnom dokumente útvarov Komisie, ktorý je pripojený k tejto správe. Príspevky členských štátov boli sprístupnené na webovom sídle Komisie.

2. Kľúčové kroky uskutočnené od prijatia akčného plánu v roku 2016

V tomto oddiele sú zhrnuté najdôležitejšie kroky uskutočnené od roku 2016 na realizáciu troch priorít akčného plánu a tiež v prípade potreby ďalšie opatrenia plánované na dosiahnutie jeho cieľov.





Priorita 1 – Zamedziť nezákonnému obchodovaniu s voľne žijúcimi druhmi a vyriešiť jeho príčiny

Prvou prioritou akčného plánu je, aby EÚ a jej členské štáty riešili viaceré základné príčiny nezákonného obchodovania s voľne žijúcimi druhmi. Boj proti nezákonnému obchodovaniu s voľne žijúcimi druhmi môže byť úspešný len vtedy, ak sa budú riešiť jeho štrukturálne príčiny.

Zníženie dopytu po nezákonných produktoch z voľne žijúcich druhov je kľúčovým prvkom stratégie EÚ zameranej na boj proti nezákonnému obchodovaniu s voľne žijúcimi druhmi a s týmto cieľom boli spustené mnohé iniciatívy. EÚ a niektoré členské štáty podporujú subjekty verejného sektora a organizácie občianskej spoločnosti v Ázii v ich úsilí obmedziť dopyt po nezákonných produktoch z voľne žijúcich druhov, najmä z nosorožcov, slonov a šupinavcov. Keďže sa uznáva, že EÚ je tiež významným trhom pre produkty z voľne žijúcich druhov, vyvíja sa bezprecedentné úsilie na zvýšenie informovanosti podnikov, spotrebiteľov a širokej verejnosti o znakoch a rozsahu nezákonného obchodovania s voľne žijúcimi druhmi v EÚ. Mnohé členské štáty uskutočňujú informačné kampane o nezákonnom obchodovaní s voľne žijúcimi druhmi, zamerané niekedy na konkrétne sektory osobitného významu (napr. exotické spoločenské zvieratá, hudobné nástroje, letecká doprava alebo online obchod). Podobné úsilie sa vyvíja aj na úrovni EÚ prostredníctvom seminárov o úlohe podnikateľského sektora EÚ v boji proti nezákonnému obchodovaniu s voľne žijúcimi druhmi a priamych kontaktov so zástupcami podnikov.

Aj keď v mnohých relevantných sektoroch sa dosiahol značný pokrok, potrebné je, aby Komisia a členské štáty urobili toho viac. Osobitný dôraz by sa mal klásť na online obchodné a kuriérske spoločnosti vzhľadom na značný objem obchodu s produktmi z voľne žijúcich druhov (zákonného aj nezákonného) uskutočňovaného prostredníctvom internetu a prepravovaného spoločnosťami zabezpečujúcimi kuriérske alebo poštové služby. Komisia bude vychádzať aj zo súčasnej spolupráce s takými aktérmi, ako sú napríklad obchodné združenia zaoberajúce sa okrasnými rybami a exotickými spoločenskými zvieratami v záujme potvrdenia záväzkov a dosiahnutia konkrétnych výsledkov v boji proti nezákonnému obchodu s voľne žijúcimi druhmi a na podporu udržateľného získavania produktov z voľne žijúcich druhov.

EÚ a jej členské štáty sú veľmi aktívne vo svojom úsilí zameranom na zabezpečenie, aby obchod v rámci EÚ a vývoz predmetov zo slonoviny neprispieval k pytliackemu lovu slonov a nezákonnému obchodu so slonovinou. V súlade s opatrením 2 akčného plánu Komisia prijala v máji 2017 usmerňujúci dokument , v ktorom odporúča, aby členské štáty EÚ od 1. júla 2017 prestali vydávať vývozné dokumenty pre surovú slonovinu. Z praktického hľadiska to znamená, že členské štáty EÚ prestali vyvážať surovú slonovinu okrem veľmi špecifických situácií, napr. na vedecké účely, na účely presadzovania práva alebo vzdelávania.

Komisia okrem toho od 15. septembra do 8. decembra 2017 usporiadala verejnú konzultáciu s cieľom zhromaždiť informácie a názory o rozsahu, štruktúre a hlavných znakoch zákonného a nezákonného obchodu so slonovinou v EÚ a z EÚ, ako aj o prioritách, ktoré by EÚ mala sledovať vo svojom prístupe k nezákonnému obchodovaniu so slonovinou . Z výsledkov tejto konzultácie vyplýva, že takmer 90 000 respondentov podporuje v značnej miere sprísnenie súčasných pravidiel EÚ týkajúcich sa obchodu so slonovinou. Prevažná väčšina respondentov to považuje za nevyhnutný krok k tomu, aby sa zabránilo miešaniu predmetov zo slonoviny zákonného a nezákonného pôvodu s cieľom zabrániť tomu, aby sa predmety zo slonoviny nakupovali v EÚ a následne sa prepravovali do tretích krajín, kde by prispievali k zvýšeniu dopytu po nezákonných predmetoch zo slonoviny, a aby sa pomohlo pri práci orgánov presadzovania práva zameranej proti nezákonnému obchodovaniu so slonovinou. Ostatní respondenti namietali proti ďalším obmedzeniam obchodu s predmetmi zo slonoviny a z EÚ, najmä v prípade starožitností.

Trh EÚ by nemal prispievať k zvyšovaniu dopytu po druhoch, ktoré sa získali nezákonne alebo neudržateľným spôsobom. Z tohto dôvodu EÚ v úzkej spolupráci s areálovými štátmi zohráva aktívnu úlohu pri rozširovaní rozsahu pôsobnosti Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) o nové druhy ohrozené medzinárodným obchodom, na základe ktorého sa im priznáva medzinárodná ochrana. Platí to najmä pre exotické spoločenské zvieratá, pre ktoré je EÚ dôležitým trhom, a pre tropické drevo a morské ohrozené druhy. EÚ zohrávala na 17. konferencii zmluvných strán (ďalej len „CoP17“) dohovoru CITES, ktorá sa konala v roku 2016, kľúčovú úlohu v tejto oblasti a aktívne pracuje na príprave 18. konferencie zmluvných strán CoP18 v roku 2019.

Prioritou EÚ a jej členských štátov je tiež podporovanie úlohy miestnych spoločenstiev pri ochrane voľne žijúcich druhov. Toto je ústrednou súčasťou programov EÚ zameraných na ochranu biodiverzity a boj proti nezákonnému obchodovaniu s voľne žijúcimi druhmi (pozri prioritu 3).

EÚ a jej členské štáty zohrávajú kľúčovú úlohu pri zabezpečovaní, aby sa na medzinárodnej úrovni uznalo, že korupcia predstavuje významný prvok, ktorý umožňuje nezákonné obchodovanie s voľne žijúcimi druhmi. Na základe návrhu EÚ bola na túto tému na zasadnutí CoP17 v rámci dohovoru CITES prijatá rezolúcia. Z podnetu Nemecka boli v júli 2017 zasadnutím G20 schválené zásady na vysokej úrovni týkajúce sa boja proti korupcii súvisiacej s nezákonným obchodovaním s voľne žijúcimi druhmi. Odvtedy EÚ presadzuje najmä prostredníctvom svojich delegácií v tretích krajinách konkrétne opatrenia proti korupcii súvisiace s nezákonným obchodovaním s voľne žijúcimi druhmi.

Priorita 2 – Vykonávať a presadzovať existujúce pravidlá a účinnejšie bojovať proti organizovanej trestnej činnosti týkajúcej sa voľne žijúcich druhov